बच्चों पर उम्मीदों का बोझ डालें, खो जाता है बचपन
लेखिका स्वाति लोढ़ा बोलीं- बच्चे क्या सोचते और देखते हैं, यह विश्वास से हासिल करें, जासूसी कर नहीं
प्रभाखेतान फाउंडेशन और कल्चरल रैंदीवू की तरफ से रविवार को होटल रेडिशन ब्लू में पैरेंटिंग यानी बच्चों की परवरिश विषय पर टॉक शो हुआ। लेखिका स्वाति लोढ़ा और उनके पति शैलेष लोढ़ा ने बच्चों को समझने और उनकी सही परवरिश पर बात की। हाल में पैरेंटिंग को लेकर स्वाति लोढ़ा की आई किताब पर आधारित इस टॉक शॉ में स्वाति ने कहा कि माता-पिता को बच्चों का दोस्त होना जरूरी नहीं है। बच्चों के पहले से ही कई दोस्त होते हैं। बच्चों के जीवन में माता-पिता की भूमिका कहीं बढ़कर है। ऐसे में उन्हें समय और अनुशासन देना सबसे जरूरी है। स्वाति ने बताया कि पैरेंट्स हमेशा अपने बच्चों को बड़ा करने की जल्दी में रहते हैं। जल्दी से बड़े हो जाओ, कब सीखोगे, कब समझदार बनोगे... जैसी बातें भी अक्सर बोलते हैं। उन्होंने बताया कि बेहद कम उम्र से बच्चों पर उम्मीदों का बोझ डालने या किसी रेस में लगा देने से उनका बचपन खो जाता है। शैलेष लोढ़ा ने कहा कि मित्र होना भले जरूरी हो लेकिन व्यवहार मित्रवत हो, यह जरूरी है। स्वाति ने बताया कि जब बच्चे पैरेंट्स की बात मानने से इनकार करते हैं तो उसे माता-पिता अपमान समझ लेते हैं। जबकि पैरेंट्स को अपने बच्चों को समझने की कोशिश करनी चाहिए। स्वाति ने बताया कि बच्चे तो जिद्दी होते ही हैं। माता-पिता भी ज्यादा जिद्दी देखे जाते हैं। उन्होंने बताया कि माता-पिता को पता होना चाहिए कि बच्चे क्या करते हैं, क्या देखते हैं, क्या सोचते हैं। लेकिन यह जानकारी विश्वास से हासिल करना चाहिए कि बच्चों की जासूसी करके।
घटते-बढ़ते चंद्रमा की तरह होते हैं माता-पिता
स्वातिने अपनी किताब में माता-पिता की भूमिका को चंद्रमा के 27 दिन के सफर के तौर पर बताया है। इसमें 27 नक्षत्रों से जोड़ते हुए पैरेंट्स की भूमिका दर्शायी गई है। इसके तहत शुरू में बच्चे के जीवन में पैरेंट्स की भूमिका पूर्ण चंद्रमा की तरह होती है। जैसे-जैसे बच्चे बड़े और आत्मनिर्भर होते जाते हैं। माता-पिता की भूमिका कम होने लगती है। चंद्रमा धीरे-धीरे छोटा होता जाता है। अंत में चंद्रमा दिखाई तो नहीं देता लेकिन मौजूद जरूर रहता है। माता-पिता फिर से पूर्ण चंद्रमा का रूप तब ले लेते हैं, जब वे दादा-दादी बनते हैं। बच्चों के परवरिश में दादा-दादी बड़ी भूमिका निभाते हैं। ये लोग बच्चों की परवरिश को लेकर माता-पिता का काम अासान कर देते हैं।
कल्चरल रैंदीवू के कलम सीरीज में टॉक शो के दौरान लेखिका स्वाति और शैलेष लोढ़ा।
बच्चों की परवरिश पर टॉक शो
hin_Deva hin_Deva hin_Deva hin_Deva hin_Deva bho_Deva mag_Deva